Morten Olsen får en testkamp grundlovsdag i Aalborg seks dage før VM-kvalifikationskampen mod Armenien. Det danske fodboldlandshold møder den 5. juni Georgien i en opvarmningskamp til det vigtige VM-kvalifikationsopgør mod Armenien. Georgierne gæster Aalborg, hvor landstræner Morten Olsen kan se sine spillere i aktion seks dage før kampen mod Armenien i Parken. - Georgien er en meget relevant modstander for os lige før kampen mod Armenien. Det er nabolande med en sammenlignelig fodboldmæssig kultur, siger Morten Olsen til DBU's hjemmeside. Landstræneren fortæller dog, at der er lidt forskel i spillestilen, da Georgiens landstræner har gjort sig en del erfaringer i Vesteuropa. - Temuri Ketsbaia har taget noget af sin erfaring fra sin tid som spiller og træner i Vesteuropa med sig hjem til opgaven som landstræner for Georgien, siger Olsen. Midtvejs i VM-kvalifikationen er det danske landshold meget langt fra en plads ved næste års VM i Brasilien. Efter fem kampe har holdet seks point, og kravet er sandsynligvis sejre i de resterende fem opgør mod blandt andre Italien og Armenien, hvis Olsen og co. skal gøre sig forhåbning om at kvalificere sig til VM eller få to playoff-kampe. Danmark har to gange tidligere i historien mødt Georgien. I kvalifikationen til VM i 2006 vandt landsholdet med 6-1 i Parken, mens det blev 2-2 i Tbilisi.
Godt nyt til nordjyske fodboldfans. Landsholdet spiller nemlig testkamp mod Georgien i Aalborg grundlovsdag.